Broj: 711-I-461-M-11/20-02-8

Zagreb, 21. veljače 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Silvestra Štefovića, zamjenika općinskog načelnika Općine Štefanje, za davanjem mišljenja Povjerenstva,** na 79. sjednici, održanoj 21. veljače 2020.g., daje sljedeće

**MIŠLJENJE**

**Sukladno odredbama ZSSI-a, nema zapreke da dužnosnik Silvestar Štefović, zamjenik općinskog načelnika Općine Štefanje, podnese prijavu na Javni poziv za prikupljanje zahtjeva za kreditiranje proljetne sjetve u 2020.g., raspisan od strane Bjelovarsko-bilogorske županije te da mu, pod uvjetom da ispunjava propisane uvjete zahtjev za odobrenje kredita bude odobren.**

Obrazloženje

Zahtjev za davanjem mišljenja Povjerenstva podnio je dužnosnik Silvestar Štefović, zamjenik općinskog načelnika Općine Štefanje. U knjigama ulazne pošte zahtjev je zaprimljen pod poslovnim brojem: 711-U-707-M-11/20-01-1 dana 11. veljače 2020. g., povodom kojeg je otvoren predmet broj M-11/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da Silvestar Štefović obnaša dužnost zamjenika općinskog načelnika Općine Štefanje te je povodom obnašanja navedene dužnosti obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik od Povjerenstva traži mišljenje smije li koristiti subvenciju Bjelovarsko-bilogorske županije za kreditiranje proljetne sjetve s obzirom da obnaša dužnost zamjenika općinskog načelnika Općine Štefanje i potpredsjednika Županijske skupštine Bjelovarsko-bilogorske županije.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te da ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 17. stavkom 1. ZSSI-a propisano je da poslovni subjekt koji ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Povjerenstvo je izvršio uvid u Javni poziv za prikupljanje zahtjeva za kreditiranje proljetne sjetve u 2020.g. raspisan pod strane župana Bjelovarsko-bilogorske županije. Navedenim Javnim pozivom određeno je da korisnici kreditiranja mogu biti fizičke i pravne osobe sa sjedištem u Bjelovarsko-bilogorskoj županiji upisane u Upisnik poljoprivrednih gospodarstava Agencije za plaćanja u poljoprivredi, ribarstvu i ruralnom razvoju u Regionalnom uredu u Bjelovarsko-bilogorskoj županiji. Pravne osobe koje kredit koriste za snabdijevanje obiteljskih poljoprivrednih gospodarstava repromaterijalom moraju biti registrirane za trgovinu i distribuciju poljoprivrednog repromaterijala. Namjena kredita je nabava repromaterijala za proljetnu sjetvu u 2020.g. za koje Bjelovarsko-bilogorska županija subvencionira dio ukupne kamate.

Navedenim Javnim pozivom je nadalje određeno da se kredit koristi preko poslovnih banaka, temeljem Odluke o odobrenim zahtjevima koju donosi župan Bjelovarsko-bilogorske županije na prijedlog Povjerenstva za dodjelu potpora poljoprivredi i ruralnom razvoju. Konačnu odluku o odobrenju/neodobrenju i iznosu kredita donosi poslovna banka uz ispunjavanje ostalih uvjeta poslovne banke. Ugovor o kreditu korisnik može sklopiti samo s jednom poslovnom bankom. Zahtjev za odobrenje kredita podnosi se nadležnom upravnom odjelu Bjelovarsko-bilogorske županije.

Javnim pozivom je također određeno da je Bjelovarsko-bilogorska županija (davatelj državne potpore) u obvezi korisniku potpore dostaviti obavijest da mu je dodijeljena potpora male vrijednosti sukladno Uredbi de minimis. Korisnik kredita dužan je odobrena sredstva koristiti isključivo za namjenu za koju su odobrena, a administrativnu i /ili terensku kontrolu namjenskog trošenja potpore provodi Upravni odjel za poljoprivredu, zaštitu okoliša i ruralni razvoj Bjelogorsko-bilogorske županije.

Iz teksta navedenog javnog poziva utvrđeno je da je isti raspisan od strane župana Bjelovarsko-bilogorske županije koji ujedno donosi i Odluku o odobrenim zahtjevima, dok konačnu odluku o odobrenju i iznosu kredita donosi poslovna banka. Administrativnu i/ili terensku kontrolu namjenskog trošenja potpore provodi nadležni upravni odjel navedene jedinice regionalne samouprave. Također je utvrđeno da Općina Štefanje, kao tijelo javne vlasti u kojem dužnosnik obnaša dužnost, ni na koji način ne sudjeluje u provedbi predmetnog javnog poziva, kao ni u donošenju odluke o odobrenim zahtjevima, niti u kontroli nad namjenskim trošenjem sredstava.

Slijedom navedenoga, a s obzirom da Općina Štefanje ni na koji način ne sudjeluje u provedbi predmetnog javnog poziva, sukladno odredbama ZSSI-a nema zapreke da dužnosnik Silvestar Štefović, zamjenik općinskog načelnika Općine Štefanje, podnese prijavu na Javni poziv za prikupljanje zahtjeva za kreditiranje proljetne sjetve u 2020.g. raspisan od strane Bjelovarsko-bilogorske županije te da mu zahtjev za odobrenje kredita bude odobren.

U odnosu na obnašanje dužnosti potpredsjednika Županijske skupštine Bjelovarsko-bilogorske županije, Povjerenstvo obrazlaže da je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona, odnosno tko su dužnosnici i obnašatelji dužnosti na koje se primjenjuju odredbe ZSSI-a. Time je definiran i djelokruga rada te nadležnost Povjerenstva za odlučivanje o sukobu interesa. Povjerenstvo obrazlaže da, sukladno odredbama članka 3. ZSSI-a, članovi predstavničkih tijela jedinica lokalne i područne (regionalne) samouprave nisu dužnosnici u smislu toga Zakona.

Međutim, u svrhu učinkovitog sprječavanja sukoba interesa i provođenja edukacije u pitanjima sukoba interesa, Povjerenstvo ipak smatra potrebnim ukazati da i članovi predstavničkih tijela jedinica lokalne i područne (regionalne) samouprave obnašaju javnu dužnost te bi se stoga i dužnosnik Silvestar Štefović, kao potpredsjednik Županijske skupštine Bjelovarsko-bilogorske županije, iako ga na to ne obvezuju izričite odredbe ZSSI-a, trebao pridržavati etičkih načela u obnašanja dužnosti.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Silvestar Štefović, elektronička dostava
2. Objava na internetskoj stranici Povjerenstva
3. Pismohrana